ፕሬዚዳንት ሙላቱ በሰጡት ጋዜጣዊ መግለጫ ጋዜጠኞች እንዳይገቡ ተከለከሉ
በብሔራዊ ቤተ መንግሥት የኢትዮጵያ ቀይ መስቀል ታኅሳስ 22 ቀን 2008 ዓ.ም. በጠራው ጋዜጣዊ መግለጫ፣ የፕሬዚዳንቱ የፕሮቶኮል ኃላፊዎች ምክንያቱ ባልተገለጸ ክልከላ ጋዜጠኞች የድምፅ መቅጃ መሣሪያዎቻቸውን ትተው እንዲወጡ አደረጉ፡፡በዕለቱ ፕሬዚዳንት ዶ/ር ሙላቱ ተሾመ ከቀይ መስቀል ማኅበር የሥራ ኃላፊዎች ጋር በመሆን ጋዜጣዊ መግለጫውን የመሩ ሲሆን፣ የካሜራ ባለሙያዎች ብቻ በተገኙበት ጋዜጣዊ መግለጫውን ሰጥተዋል፡፡ በዕለቱ ከተለያዩ የመገናኛ ብዙኃን የተውጣጡ ጋዜጠኞች ለፕሬዚዳንቱም ሆነ ለኢትዮጵያ ቀይ መስቀል የሥራ ኃላፊዎች ጥያቄዎችን ለማቅረብ ተዘጋጅተው የነበሩ ቢሆንም፣ በአንድ የቤተ መንግሥቱ የፕሮቶኮል ተጠሪ ፕሬዚዳንቱ ወደ አዳራሽ ከመግባታቸው በፊት ጋዜጠኞችን የመቅጃ መሣሪያዎቻቸውን ጥለው እንዲወጡ፣ ፕሬዚዳንቱ መግለጫውን ከሰጡ በኋላ ተመልሰው እንደሚገቡ በመግለጽ ጋዜጣዊ መግለጫ የሚሰጥበትን አዳራሽ እንዲለቁ ጠይቀዋል፡፡የኢትዮጵያ ቀይ መስቀል ማኅበር የበላይ ጠባቂ የሆኑት ፕሬዚዳንቱ ከማኅበሩ የሥራ ኃላፊዎች ጋር በጋራ በሚሰጡት ጋዜጣዊ መግለጫ ወቅት ጋዜጠኞች እንዳይገኙ መደረጉን አስመልክቶ የተጠየቁት የማኅበሩ ዋና ጸሐፊ ወ/ሮ ፍሬሕይወት ወርቁ፣ ስለተፈጠረው ክስተት ምንም እንደማያውቁ በመግለጽ በማኅበሩ ስም ይቅርታ ጠይቀዋል፡፡ የኢትዮጵያ ቀይ መስቀል ማኅበር 80ኛ ዓመት የምሥረታ በዓሉን ካለፈው ሐምሌ 2007 ዓ.ም. ጀምሮ በተለያዩ ዝግጅቶች እያከበረ እንደሚገኝ አስታውሰው፣ በድርቅ ለተጎዱ ወገኖች የገቢ ማሰባሰቢያ ዝግጅቶችን ከወዲሁ ለማቀናጀት ታስቦ በቤተ መንግሥቱ ጋዜጣዊ መግለጫ ለመስጠት እንደተወሰነ ዋና ጸሐፊዋ ገልጸዋል፡፡ ጋዜጠኞቹና ፕሬዚዳንቱ ያልተገናኙት በፕሮቶኮል ምክንያት በተፈጠረ ችግር ሊሆን እንደሚችልም አክለዋል፡፡ ፕሬዚዳንቱ ለጋዜጠኞች ጥያቄ የሚመልሱት ባለመኖሩ፣ ጋዜጠኞች ጥያቄዎቻቸውን ለማኅበሩ የሥራ ኃላፊዎች እንዲያቀርቡ ጠይቀዋል፡፡የመርሐ ግብሩን መገባደድ ተከትሎ ዕግዱን ላደረጉት የፕሮቶኮል ተጠሪ ጋዜጠኞች የአገሪቱን መሪ (ርዕሰ ብሔር) ለማየት ለምን ተከለከልን የሚል ጥያቄ ቢያቀርቡላቸውም፣ ‹‹መልስ ለመስጠት አልገደድም፤›› በማለት ከጋዜጠኞች የድምፅ መቅጃ መሣሪያዎች በመሸሽ ምላሽ ሳይሰጡ ቀርተዋል፡፡የቤተ መንግሥቱ አስተዳዳሪዎችና የጥበቃ ኃላፊዎች ከመቅረፀ ድምፅ ውጪ ለጋዜጠኞች አስተያየት የሰጡ ሲሆን፣ የፕሮቶኮል ተጠሪው ግለሰብ ለሥራው አዲስ መሆናቸውንና ከእነሱም ጋር በፕሮግራሙ ላይ አለመነጋገራቸውን ገልጸዋል፡፡ ጉዳዩ ከብዶ መታየት እንደሌለበት በመጠቆምም ለወደፊቱ ተመሳሳይ ችግር አይከሰትም ብለዋል፡፡የኢትዮጵያ ቀይ መስቀል ማኅበር ከኢዮሃ ኢንተርቴይመንት ጋር በመተባበር በጠራው ጋዜጣዊ መግለጫ ፕሬዚዳንቱ ያስተላለፉት መልዕክት በወረቀት ታትሞ ለጋዜጠኞች የተሠራጨ ሲሆን፣ የማኅበሩ ኃላፊዎች ግን ለቀረቡላቸው ጥቂት ጥያቄዎች መልስ ሰጥተዋል፡፡እንደ ማኅበሩ የሥራ ኃላፊዎች ማብራሪያ፣ ማኅበሩ በድርቅ ለተጎዱ ወገኖች በተለይም በአፋርና በሶማሌ ክልሎች ለሚገኙ ወገኖች ከ20 ሚሊዮን ብር በላይ የሚገመት ሰብዓዊ ድጋፍ ተደርጓል፡፡ በቀጣይ 60 ሚሊዮን ብር ገቢ ሊያስገኙ የሚችሉ የሞባይል የአጭር የጽሑፍ መልዕክት መዋጮንና የተለያዩ ኤግዚቢሽኖችን በማዘጋጀት ለማሰባሰብ መታቀዱ ተጠቁሟል፡፡         